## Zakon o posebnim uvjetima za stavljanje brašna na tržište

### NN 48/2004 (14.4.2004.), Zakon o posebnim uvjetima za stavljanje brašna na tržište

# HRVATSKI SABOR

1101

Na teme­lju članka 88. Ustava Republike
Hrvatske, donosim

## ODLUKU

### O PROGLAŠENJU ZAKONA O POSEBNIM UVJETIMA ZA STAVLJANJE BRAŠNA NA TRŽIŠTE

Proglašavam Zakon o posebnim uvjetima za stav­lja­nje
brašna na tržište, koji je donio Hrvatski sabor na sjednici 2. trav­nja 2004.
godine.

Broj: 01-081-04-1355/2
Zagreb, 8. trav­nja 2004.

Predsjednik
Republike Hrvatske
**Stjepan Mesić,** v. r.

## ZAKON

### O POSEBNIM UVJETIMA ZA STAVLJANJE BRAŠNA NA TRŽIŠTE

I. TEMELJNE ODREDBE

Članak 1.

Ovim se Zakonom uređuje
način i postupak evidentiranja i obilježavanja evidencijskim markicama brašna
koje se proizvodi i stavlja na tržište, uvozi ili izvozi.

Članak 2.

U smislu ovoga Zakona,
pojedini pojmovi imaju sljedeće značenje:

1. brašno je proizvod
dobiven mljevenjem pšenice, raži i kukuruza, a namijenjen je ljudskoj prehrani,

2. stavljanje brašna na
tržište podrazumijeva prodaju, prije­voz, skladištenje i čuvanje radi prodaje,
te bilo koji oblik razmjene, zamjene ili ustupanja brašna uz naknadu ili bez
naknade, isporuku brašna za uslugu mljevenja pšenice, raži i kukuruza, vlastitu
preradu te uvoz i izvoz brašna.

II. OBVEZNIK OBILJEŽAVANJA EVIDENCIJSKIM
MARKICAMA

Članak 3.

(1) Obveznik obilježavanja brašna evidencijskim
markicama je pravna ili fizička osoba (proizvođač, vlasnik brašna iz uslužne
meljave ako ga koristi za daljnju proizvodnju, preradu, prodaju ili bilo koji
drugi način isporuke, trgovac, uvoznik i izvoznik) koja prva stavlja brašno na
tržište.

(2) Obveznik obilježavanja
brašna evidencijskim markicama je pravna ili fizička osoba koja već obilježeno
brašno pakira u manje ili veće pakovine.

(3) Iznimno, obveznik
iz stavka 1. i 2. ovoga članka brašno koje izvozi može obilježiti oznakom koju
zahtijeva zemlja uvoznica, što mora biti dokumentirano odgovarajućim
dokumentom.

III. OBILJEŽAVANJE EVIDENCIJSKIM MARKICAMA

Članak 4.

(1) Pravna ili fizička
osoba iz članka 3. ovoga Zakona dužna je prije stavljanja brašna na tržište
svaku pakovinu obilježiti evidencijskom markicom na vidljivom mjestu.

(2) Ako se brašno
stavlja na tržište u rasutom stanju (rinfuza), evidencijska markica stavlja se
na ispravu koja prati brašno u prijevozu (otpremnica, izdatnica, popratnica ili
druga službena isprava).

(3) Ako se brašno
stavlja na tržište u zbirnoj pakovini, evidencijska markica stavlja se na
vidljivo mjesto na zbirnoj pakovini, a svaka pakovina unutar zbirnog pakiranja
mora na sebi imati svoju evidencijsku markicu.

(4) Oblik i sadržaj
evidencijske markice, način njihova izdavanja, način obilježavanja brašna, te
vođenja evidencija o izdanim i iskorištenim evidencijskim markicama kao i
naknadu troškova izrade evidencijskih markica propisuje ministar nadležan za
poslove poljoprivrede uz prethodno pribavljenu suglasnost ministra financija.

Članak 5.

(1) Pravna ili fizička osoba koja prevozi brašno
za treće osobe ili za vlastite potrebe smije prevoziti samo brašno koje je
obilježeno evidencijskom markicom na pakovini ili na ispravi iz članka 4.
stavka 2. ovoga Zakona koja prati brašno u prijevozu.

(2) Pravna ili fizička osoba koja se bavi
trgovinom brašna ili ga koristi za proizvodnju i/ili pripremu proizvoda u čiji
sastav ulazi brašno smije stavljati na tržište ili koristiti brašno samo koje
je obilježeno evidencijskom markicom.

IV. OBVEZA VOĐENJA EVIDENCIJA

Članak 6.

(1) Pravna ili fizička osoba koja proizvodi
brašno uključujući i uslužnu meljavu pšenice, raži i kukuruza dužna je voditi
evidenciju o količini zaliha i preradi pšenice, raži i kukuruza, te prometu i
zalihama brašna.

(2) Ministar nadležan za poslove poljoprivrede
propisat će minimalne količine brašna koje se mogu dobiti meljavom pšenice
standardne kakvoće, raži i kukuruza, kao i način vođenja evidencija.

(3) Ministar nadležan za poslove poljoprivrede
uz prethodno pribavljenu suglasnost ministra financija propisat će sadržaj,
oblik i način vođenja evidencija iz stavka 1. ovoga članka.

V. NADZOR

Članak 7.

(1) Upravni nadzor nad
provedbom ovoga Zakona i propisa donesenih na temelju ovoga Zakona obavlja
ministarstvo nadležno za poslove poljoprivrede.

(2) Inspekcijski nadzor
nad primjenom odredaba ovoga Zakona provode gospodarski inspektori Državnog
inspektorata, odnosno ovlaštene osobe za obavljanje nadzora sukladno posebnom
propisu.

(3) Inspektori i
ovlaštene osobe iz stavka 2. ovoga članka na mjestu počinjenja prekršaja,
usmenim rješenjem, pravnoj ili fizičkoj osobi koja stavlja brašno na tržište
ili koristi ili prevozi brašno koje nije obilježeno evidencijskom markicom,
zabranit će obavljanje djelatnosti uvoza, trgovine brašnom ili djelatnosti
proizvodnje proizvoda u čiji sastav ulazi brašno ili djelatnosti prijevoza u
trajanju od 30 dana i odmah izvršiti pečaćenje poslov­nih prostorija,
onemogućavanjem korištenja postrojenja, uređaja i druge opreme za rad gdje se
to može izvršiti, te u roku od pet dana donijeti pisano rješenje o zabrani
obavljanja djelatnosti.

(4) Ako se u poslovnim
prostorijama i prijevoznom sredstvu nalaze pokvarljive namirnice, pravna ili
fizička osoba ili prijevoznik je dužan pisanim putem, u roku od 24 sata od dana
pečaćenja poslovnih prostorija, odnosno prijevoznog sredstva zatražiti da se
zapečaćena prostorija, odnosno prijevozno sredstvo privremeno otpečati i u
prisutnosti nadležnog inspektora, iz stavka 3. ovoga članka, iz njih će se
odmah iznijeti pokvarljive namirnice, nakon čega će nadležni inspektor poslovne
prostorije, odnosno prijevozno sredstvo ponovno zapečatiti.

(5) Žalba protiv
rješenja iz stavka 3. ovoga članka ne odgađa izvršenje rješenja.

VI. KAZNENE ODREDBE

Članak 8.

(1) Novčanom kaznom u iznosu od 30.000,00 do
100.000,00 kuna kaznit će se za prekršaje pravna osoba koja:

1. stavlja na tržište brašno koje nije označeno
evidencijskom markicom (članak 4. stavak 1., 2. i 3.),

2. prevozi brašno koje nije obilježeno
evidencijskom markicom na pakovini ili na dokumentu koji prati brašno (članak
5. stavak 1.),

3. se bavi trgovinom brašna koje nije obilježeno
evidencijskom markicom (članak 5. stavak 2.),

4. za proizvodnju
proizvoda u čiji sastav ulazi brašno koristi brašno koje nije obilježeno
evidencijskom markicom (članak 5. stavak 2.),

5. ne vodi ili netočno
vodi propisanu evidenciju (članak 6. stavak 1.),

6. ne primjenjuje
propis iz članka 6. stavka 2. ovoga Zakona,

7. ne popiše zalihe ili
ne dostavi zapisnik o obavljenom popisu zaliha (članak 12. stavak 1. i 2.),

8. ne obilježi
evidencijskim markicama brašno koje iz popisa zaliha stavlja na tržište (članak
12. stavak 3.).

(2) Novčanom kaznom u
iznosu od 5.000,00 do 10.000,00 kuna kaznit će se odgovorna osoba u pravnoj
osobi za prekršaj iz stavka 1. ovoga članka.

Članak 9.

Uz novčanu kaznu za
prekršaj iz članka 8. ovoga Zakona pravnoj osobi može se izreći zaštitna mjera
zabrane obavljanja djelatnosti u trajanju od 90 dana do godine dana, a obavezno
se izriče zaštitna mjera oduzimanja brašna koje nije obilježeno evidencijskom
markicom i zaštitna mjera oduzimanja imovinske ko­risti ostvarene prometom ili
korištenjem brašna koje nije obilježeno evidencijskom markicom.

Članak 10.

Novčanom kaznom u
iznosu od 1.000,00 do 50.000,00 kuna kaznit će se za prekršaje fizička osoba
koja:

1. stavlja na tržište
brašno koje nije označeno evidencijskom markicom (članak 4. stavak 1., 2. i
3.),

2. prevozi brašno koje
nije obilježeno evidencijskom markicom na pakovini ili na dokumentu koji prati
brašno (članak 5. stavak 1.),

3. se bavi trgovinom
brašna koje nije obilježeno evidencijskom markicom (članak 5. stavak 2.),

4. za proizvodnju
proizvoda u čiji sastav ulazi brašno koristi brašno koje nije obilježeno
evidencijskom markicom (članak 5. stavak 2.),

5. ne vodi ili netočno
vodi propisanu evidenciju (članak 6. stavak 1.),

6. ne primjenjuje
propis iz članka 6. stavka 2. ovoga Zakona,

7. ne popiše zalihe ili
ne dostavi zapisnik o obavljenom popisu zaliha (članak 12. stavak 1. i 2.),

8. ne obilježi
evidencijskim markicama brašno koje iz popisa zaliha stavlja na tržište (članak
12. stavak 3.).

Članak 11.

Uz novčanu kaznu za
prekršaj iz članka 8. ovoga Zakona fizičkoj osobi može se izreći zaštitna mjera
zabrane obavljanja djelatnosti u trajanju od 90 dana do godine dana, a obavezno
se izriče zaštitna mjera oduzimanja brašna koje nije obilježeno evidencijskom
markicom i zaštitna mjera oduzimanja imovinske koristi ostvarene prometom ili
korištenjem brašna koje nije obilježeno evidencijskom markicom.

VII. PRIJELAZNE I ZAVRŠNE ODREDBE

Članak 12.

(1) Pravna ili fizička osoba iz članka 3. ovoga
Zakona dužna je popisati zalihe pšenice, raži, kukuruza i brašna sa stanjem na
dan stupanja na snagu ovoga Zakona.

(2) Zapisnik o obavljenom popisu zaliha iz
stavka 1. ovoga članka treba dostaviti ministarstvu nadležnom za poslove
poljoprivrede u roku 5 dana od dana popisa.

(3) Pravna ili fizička osoba dužna je brašno iz
popisa zaliha prema stavku 1. ovoga članka prije stavljanja na tržište obilježiti
evidencijskim markicama.

Članak 13.

Ministar nadležan za poslove poljoprivrede
donijet će propise iz članka 6. ovoga Zakona u roku 30 dana od dana njegova
stupanja na snagu.

Članak 14.

 Ovaj
Zakon objavit će se u »Narodnim novinama«, a stupa na snagu 1. srpnja 2004.

Klasa: 330-01/04-01/02
Zagreb, 2. travnja 2004.

HRVATSKI SABOR

Predsjednik
Hrvatskoga sabora
**Vladimir Šeks,** v. r.

Zakon, NN 48/2004-1101